दूसरा वैकल्पिक रास्ता पर्यावरण को बचाए रखकर टिकाऊ विकास की वकालत करता है. यह मानता है कि बड़े बांधों की जगह छोटे-छोटे बांध बनाए जाएं और छोटे पैमाने पर बिजली उत्पादन करने वाले बिजलीघरों का जाल बिछाया जाए, खनन को नियमित करने के लिए उपयुक्त नीति बने और बांध बनने और खनन कार्य के चलने के कारण अपनी जमीन, रोजी-रोटी और घर-बार खो देने वाले विस्थापितों के पुनर्वास की ओर पर्याप्त ध्यान दिया जाए. ऊर्जा उत्पादन के साथ ही पर्यावरण एवं नागरिकों के हितों के संरक्षण को भी तवज्जो दी जाए. आर्थिक विकास इस तरह से किया जाए ताकि उसके लाभ गरीब से गरीब व्यक्ति तक भी पहुंच सकें यानि धन-संपदा पैदा हो तो उसका न्यायोचित वितरण भी हो. वह केवल कुछ कॉर्पोरेट घरानों की मुट्ठी में बंद होकर न रह जाए.